text: 
  Og jeg er bange for, at italienerne fra Torino er de klogeste i det
   taktiske spil inden onsdagens kvartfinale i UEFA-turneringen på 
  Gentoftes tætpakkede, men ikke særlig forbrugervenlige Stadion.
  
  Skal man tro på italienerne  -  men det ska' man ikke  -  ja så er
   det lige før, de får os overbevist om, at de er lykkelige for at 
  slippe fra besøget i Danmark med et beskedent nederlag.
  
  TÅGESNAK
  
  Det er naturligvis ren tågesnak.
  
  Ikke én i Torinos rejseselskab tror på, de kan tabe i København.
  
  Naturligvis eksisterer den risiko, at de feterede fodboldmillionærer, 
  der jo ikke lægger skjul på, at ingen af de danske navne siger dem 
  noget, kan finde på at undervurdere modstanderne, så engagementet 
  bliver slattent og prisen for den fejltagelse større, end de bryder 
  sig om.
  
  Men problemet er teoretisk.
  
  Italienerne ved, hvad udfordringen på Gentofte Stadion indeholder, og 
  de bør  -  nøgternt bedømt  -  ikke komme i større vanskeligheder end
   de kan klare i kraft af kvalitet og træningstilstand.
  
  
  
  